2018. gada Noteikumi Nr.

Rīgā (prot. Nr.   .§)

**Noteikumi par lauksaimniecības, lauku un zivsaimniecības saimnieciskās darbības veicēju aizdevumu programmu**

Izdoti saskaņā ar

[Attīstības finanšu institūcijas likuma](https://likumi.lv/ta/id/270323-attistibas-finansu-institucijas-likums)
[12. panta](https://likumi.lv/ta/id/270323-attistibas-finansu-institucijas-likums#p12) ceturto daļu

1. Noteikumi nosaka lauksaimniecības, lauku un zivsaimniecības saimnieciskās darbības aizdevumu programmas (turpmāk – aizdevumu programma) finansējumu, īstenošanas kārtību un atbalstāmās darbības.
2. Aizdevumu programmas mērķis ir veicināt iedzīvotāju iesaistīšanos saimnieciskajā darbībā un palielināt finanšu resursu pieejamību saimnieciskās darbības veicējiem lauksaimniecības, lauku un zivsaimniecības nozarē. Aizdevumu programma papildina finanšu tirgū pieejamo kredītiestāžu finansējumu.
3. Aizdevumus sniedz un administrē akciju sabiedrība “Attīstības finanšu institūciju Altum” (turpmāk – finanšu institūcija).
4. Aizdevumu programmas pieejamais finansējums ir 13 810 000 *euro,* ko veido:
	1. Latvijas Lauku attīstības programmas 2007.–2013. gadam pasākumā “Kredītu fonds” atmaksātais finansējums 6 100 000 *euro* apmērā;
	2. Rīcības programmas Eiropas Zivsaimniecības fonda atbalsta ieviešanai Latvijā 2007.–2013. gadam pasākumā “Kredītu fonds” atmaksātais finansējums 1 710 000 *euro* apmērā;
	3. finanšu institūcijas piesaistītais finansējums 6 000 000 *euro* apmērā.
5. Finanšu institūcija aizdevumu finansēšanai piesaista valsts aizdevumu saskaņā ar normatīvajiem aktiem par kārtību, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtību atbilstoši šādiem nosacījumiem:
	1. valsts aizdevuma izmantošanas mērķis ir īstenot aizdevumu programmu;
	2. valsts aizdevuma summa ir 6 000 000 *euro*;
	3. valsts aizdevumu piešķir kredītlīnijas veidā;
	4. valsts aizdevumam netiek piemērota riska procentu likme;
	5. valsts aizdevuma nodrošinājums ir komercķīla uz finanšu institūcijas prasījuma tiesībām, kas rodas no aizdevumiem, kuri izsniegti atbilstoši šiem noteikumiem.
6. Zaudējumus no neatgūtajiem aizdevumiem sedz no šo noteikumu 4.1. un 4.2. apakšpunktā minētā finansējuma līdz apmēram, kas noteikts procentuāli no kopējās izsniegto aizdevumu summas, pamatojoties uz sagaidāmo zaudējumu riska novērtējumu atbilstoši Attīstības finanšu institūcijas likuma 12. panta trešajai daļai.
7. Finanšu institūcija ir tiesīga pārtraukt aizdevumu programmas īstenošanu, ja faktiskie zaudējumi pārsniedz iepriekš prognozētos zaudējuma rādītājus.
8. Finanšu institūcija aizdevumu piešķir:
	1. šo noteikumu 13.1. apakšpunktā minētajiem saimnieciskās darbības veicējiem lauksaimniecības un lauku attīstības nozarē:
		1. lauksaimniecības nozarē, ievērojot Komisijas 2013. gada 18. decembra Regulu (EK) Nr. 1408/2013 par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – Regula Nr. 1408/2013);
		2. pārējās nozarēs, ievērojot Komisijas 2013. gada 18. decembra Regulu (EK) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – Regula Nr. 1407/2013);
	2. šo noteikumu 13.2. apakšpunktā minētajiem saimnieciskās darbības veicējiem zivsaimniecības nozarē:
		1. atbilstoši saimnieciskās darbības statistiskās klasifikācijas (*NACE* 2. red.) (turpmāk – *NACE* 2. red.) kodam – grupa 03 “Zivsaimniecība”, ievērojot Komisijas 2014. gada 27. jūnija Regulu (EK) Nr. 717/2014 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē (Eiropas Savienības Oficiālais Vēstnesis, 2014. gada 28. jūnijs, Nr. L 190) (turpmāk – Regula Nr. 717/2014);
		2. atbilstoši *NACE* 2. red. kodam – grupa 10.2 “Zivju, vēžveidīgo un mīkstmiešu pārstrāde un konservēšana”, ievērojot Regulu Nr. 1407/2013.

9. Viens vienots uzņēmums ir uzņēmums, kas atbilst Regulas Nr. 1407/2013 2. panta 2. punktā noteiktajiem kritērijiem.

10. Aizdevumu nepiešķir:

10.1. **grūtībās nonākušam saimnieciskās darbības veicējam, kuram ar tiesas spriedumu ir pasludināts maksātnespējas process, vai tiek īstenots tiesiskās aizsardzības process, ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums, kura saimnieciskā darbība ir izbeigta vai kurš atbilst normatīvajos aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;**

**10.2.**saimnieciskās darbības veicējam, kas ir uzskatāms par lielo uzņēmumu, ja tas neatbilst vismaz "B–" kredītreitingam saskaņā ar Regulas Nr. [1407/201](http://eur-lex.europa.eu/eli/reg/2014/702/oj/?locale=LV)3 4. panta 3. punkta “a” apakšpunktu. Lielais uzņēmums ir uzņēmums, kas neatbilst Komisijas 2014.gada 17.jūnija regulas Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu I pielikumā ietvertajai definīcijai;

**10.3. saimnieciskās darbības veicējam, kam aizdevuma piešķiršanas brīdī saskaņā ar Valsts ieņēmumu dienesta publiskojamo datubāzes informāciju ir nodokļu parāds, ja vien nodokļu parāda samaksas termiņš nav pagarināts un nodokļu parāda saistības netiek pildītas;**

**10.4. preču, pakalpojumu un pamatlīdzekļu iegādei, ja to piegādātājs ir ar** saimnieciskās darbības veicēju saistīta persona. Saistītās personas atbilst Komisijas 2014. gada 25. jūnija Regulas (ES) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu, I pielikuma 3. panta 3. punktā noteiktajai saistīto uzņēmumu definīcijai, tostarp saimnieciskās darbības veicēja laulātais, radinieks vai svainis līdz otrai pakāpei.

11. Aizdevumus nepiešķir šādām darbībām un nozarēm, ņemot vērā, ka noteiktie darbību un nozaru ierobežojumi tiek piemēroti atkarībā no piemērojamā valsts atbalsta regulējuma:

11.1. Regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 1. panta 1. punkta "a", "b" un "c", apakšpunktā minētajām nozarēm un 1. panta 1. punkta "d" un "e" apakšpunktā minētajām darbībām;

11.2. Regulas Nr. [1408/2013](http://eur-lex.europa.eu/eli/reg/2013/1407/oj/?locale=LV) 1. panta 1. punkta "a", "b" un "c" apakšpunktā minētajām darbībām;

11.3. Regulas Nr. [717/2014](http://eur-lex.europa.eu/eli/reg/2013/1407/oj/?locale=LV) 1. panta 1. punktā minētajiem izņēmumiem;

11.4. ieroču un munīcijas ražošanai un tirdzniecībai (*NACE* 2. red. grupa 25.40 “Ieroču un munīcijas ražošana” un grupa 47.78 "Citur neklasificēta jaunu preču mazumtirdzniecība specializētajos veikalos");

11.5. alkohola tirdzniecībai (*NACE* 2. red. grupa 46.34 "Dzērienu vairumtirdzniecība" un grupa 47.25 "Alkoholisko un citu dzērienu mazumtirdzniecība specializētajos veikalos");

11.6. tabakas izstrādājumu ražošanai un tirdzniecībai (*NACE* 2. red. 12. nodaļa "Tabakas izstrādājumu ražošana", grupa 46.35 "Tabakas izstrādājumu vairumtirdzniecība" un grupa 47.26 "Tabakas izstrādājumu mazumtirdzniecība specializētajos veikalos");

11.7. azartspēļu un derību organizēšanai (*NACE* 2. red. 92. nodaļa "Azartspēles un derības");

11.8. administratīvo un apkalpojošo dienestu darbībai (*NACE* 2. red. N daļa "Administratīvo un apkalpojošo dienestu darbība");

11.9. sabiedrisko, politisko un citu organizāciju darbībai (*NACE* 2. red. 94. nodaļa "Sabiedrisko, politisko un citu organizāciju darbība");

11.10. transportlīdzekļu un transporta aprīkojuma iegādei saimnieciskās darbības veicējiem, kas darbojas transporta nozarē (*NACE* 2. red. H sadaļa "Transports un uzglabāšana");

11.11. finanšu un apdrošināšanas darbībai (*NACE* 2. red. K sadaļa "Finanšu un apdrošināšanas darbības");

11.12. darījumiem ar nekustamo īpašumu (*NACE* 2. red. L sadaļa "Operācijas ar nekustamo īpašumu", izņemot grupu 68.32 "Nekustamā īpašuma pārvaldīšana par atlīdzību vai uz līguma pamata");

11.13. citu aizdevumu restrukturizācijai;

11.14. apbūvētas un neapbūvētas zemes iegādei;

11.15. kapitālsabiedrību kapitāla daļu iegādei.

12. Aizdevumu piešķir ekonomiski dzīvotspējīgu projektu īstenošanai – investīcijām un apgrozāmo līdzekļu iegādei:

12.1. lauku teritorijā – visā Latvijas teritorijā, izņemot pilsētās, kurās iedzīvotāju skaits ir lielāks par 15 000 – lauksaimniecības un lauku saimnieciskās darbības nozarē;

12.2. visā Latvijas teritorijā – zivsaimniecības nozarē.

13. Aizdevumu ir tiesīga saņemt:

13.1. lauksaimniecības un lauku saimnieciskās darbības nozarē – juridiska vai fiziska persona, kura nodarbojas ar saimniecisko darbību vai plāno to uzsākt un kuras apgrozījums viena vienota uzņēmuma līmenī nepārsniedz 70 000 *euro*, neieskaitot saņemto valsts un Eiropas Savienības atbalstu, pēdējā noslēgtajā gadā;

13.2. zivsaimniecības nozarē:

13.2.1. saimnieciskās darbības attīstībai – juridiska vai fiziska persona, kas nodarbojas ar saimniecisko darbību zivsaimniecībā;

13.2.2. saimnieciskās darbības uzsākšanai – juridiska vai fiziska persona, kura nodarbojas ar saimniecisko darbību vai plāno to uzsākt un kuras apgrozījums viena vienota uzņēmuma līmenī nepārsniedz 70 000 *euro*, neieskaitot saņemto valsts un Eiropas Savienības atbalstu, pēdējā noslēgtajā gadā.

14. Aizdevuma atmaksas termiņš nepārsniedz 10 gadus, ievērojot saimnieciskās darbības veicēja ražošanas cilku. Jaunas būves būvniecības, būves pārbūves, inženiertīklu ierīkošanas, kā arī būves atjaunošanas projektos, ja būvi nepieciešams tehniski vai funkcionāli uzlabot ražošanas vai pakalpojumu sniegšanas vajadzībām, aizdevuma atmaksas termiņš nepārsniedz 15 gadus.

15. Aizdevuma maksimālā summa viena vienota uzņēmuma līmenī nepārsniedz 100 000 *euro,* bet apgrozāmo līdzekļu iegādei – 35 000 *euro*. Saimnieciskās darbības veicējs var saņemt vairākus aizdevumus, ja aizdevuma piešķiršanās brīdī piešķiramā un iepriekš saņemto aizdevumu neatmaksātā kopsumma nepārsniedz attiecīgi šajā punktā noteikto maksimālo aizdevuma summu.

16. Ja aizdevuma summa vai aizdevumu kopsumma, ja aizdevums ir atkārtots, ir lielāka par 7000 *euro*, saimnieciskās darbības veicējs nodrošina līdzfinansējumu sava uzņēmējdarbības projekta īstenošanai vismaz 10 procentu apmērā no aizdevuma pieteikumā paredzētās aizdevuma summas. Saimnieciskās darbības veicējs aizdevuma pieteikumā paredzētās saimnieciskās darbības līdzfinansēšanai izmanto savus resursus vai ārējo finansējumu, kas nav saistīts ar komercdarbības atbalstu.

17. Subsīdijas ekvivalentu saimnieciskās darbības veicējam aprēķina, faktiski piemēroto procentu summu atskaitot no procentu summas, kas jāmaksā saskaņā ar Eiropas Komisijas konkrētajam periodam noteikto bāzes likmi (publicēta Eiropas Komisijas Konkurences ģenerāldirektorāta tīmekļa vietnē).

18. Lai saņemtu aizdevumu, saimnieciskās darbības veicējs finanšu institūcijā iesniedz informāciju par saņemto *de minimis* atbalstu kārtējā gadā un iepriekšējos divos fiskālajos gados atbilstoši normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

19. Ja saimnieciskās darbības veicējs vienlaikus darbojas gan vienā vai vairākās atbalstāmajās nozarēs, gan izslēgtajās nozarēs vai veic neatbalstāmas darbības saskaņā ar attiecīgo regulu, tad:

19.1. saņemot *de minimis* atbalstu saskaņā ar Regulu Nr. 1407/2013, tas nodrošina darbību vai izmaksu nodalīšanu atbilstoši Regulas Nr. 1407/2013 1. panta 2. punktam;

19.2. saņemot *de minimis* atbalstu saskaņā ar Regulu Nr. 1408/2013, tas nodrošina darbību vai izmaksu nodalīšanu atbilstoši Regulas Nr. 1408/2013 1. panta 2. punktam;

19.3. saņemot *de minimis* atbalstu saskaņā ar Regulu Nr. 717/2014, tas nodrošina darbību vai izmaksu nodalīšanu atbilstoši Regulas Nr. 717/2014 1. panta 2. un 3. punktam.

20. Vienam saimnieciskās darbības veicējam viena vienota uzņēmuma līmenī piešķirtā *de minimis* atbalsta kopējā summa nepārsniedz Regulas Nr. 1407/2013 3. panta 2. punktā, Regulas Nr. 1408/2013 3. panta 2. punktā vai Regulas Nr. 717/2014 3. panta 2. punktā noteikto ierobežojumu*.* Atbalstu uzskaita saskaņā ar normatīvajiem aktiem par *de minimis* atbalsta uzskaiti.

21. Saskaņā ar Regulas Nr. 1407/2013 5. panta 1. un 2. punktu, Regulas Nr. 1408/2013 5. panta 1. un 2. punktu, Regulas Nr. 717/2014 5. panta 1. un 2. punktu, *de minimis* atbalstu drīkst kumulēt ar citu *de minimis* atbalstu attiecīgi līdz Regulas Nr. 1407/2013 3. panta 2. punktā, Regulas Nr. 1408/2013 3. panta 2. punktā un Regulas Nr. 717/2014 3. panta 2. punktā noteiktajam robežlielumam vai ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja netiek pārsniegta maksimālā atbalsta intensitāte vai atbalsta summa, kāda noteikta valsts atbalsta programmā vai Eiropas Komisijas lēmumā.

22. Ievērojot Regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 6. panta 4. punktu, Regulas Nr. [1408/2013](http://eur-lex.europa.eu/eli/reg/2013/1407/oj/?locale=LV) 6. panta 4. punktu un Regulas Nr. [717/201](http://eur-lex.europa.eu/eli/reg/2013/1407/oj/?locale=LV)4 6. panta 4. punktu, finanšu institūcija un saimnieciskās darbības veicējs dokumentāciju saistībā ar atbalsta piešķiršanu glabā vismaz 10 gadus no atbalsta piešķiršanas dienas, ievērojot informācijas pieejamību.

23. Saimnieciskās darbības veicēja apvienošanas, iegādes vai sadales gadījumā, lai nodrošinātu šo noteikumu 9. punktā minētā nosacījuma ievērošanu, atbalsta uzskaitē ņem vērā šādus nosacījumus:

23.1. ja saimnieciskās darbības veicējs apvienojas, vai notiek iegādes darījums, ņem vērā katram pievienojamajam saimnieciskās darbības veicējam iepriekš piešķirto *de minimis* atbalstu;

23.2. saimnieciskās darbības veicēja sadales gadījumā, pirms sadalīšanas piešķirto *de minimis* atbalstu attiecina uz to saimnieciskās darbības veicēju, kas no šā atbalsta guva labumu un kas pārņēma darbības, kurām sākotnēji tika izmantots *de minimis* atbalsts, bet, ja tas nav iespējams, tad to dara proporcionāli, pamatojoties uz jaunizveidoto saimnieciskās darbības veicēju pašu kapitāla bilances vērtību sadales faktiskajā datumā.

24. Reizi ceturksnī finanšu institūcija savā tīmekļvietnē ievieto informāciju par aizdevuma saņēmēju, aizdevuma veidu, aizdevuma summu un izsniegšanas datumu.

25. Finanšu institūcija nodrošina atsevišķu finanšu līdzekļu uzskaiti atbalstam, kas ir sniegts lauksaimniecībai, lauku attīstībai un zivsaimniecības attīstībai.

26. Zemkopības ministrija un finanšu institūcija slēdz līgumu par aizdevumu programmas ieviešanu un uzraudzību.

27.*De minimis* atbalstu atbilstoši šiem noteikumiem piešķir līdz 2020. gada 31. decembrim.

Ministru prezidents Māris Kučinskis

Zemkopības ministra p.i. Kaspars Gerhards